Þingræður haldnar á Alþingi Íslendinga

Frsm. meiri hl. heilbr.- og trn. (Salome Þorkelsdóttir) : Hæstv. forseti. Ég mæli hér fyrir nál. frá meiri hl. heilbr.- og trn. sem er á þskj. 1125 og varðar frv. til laga um breytingu á lögum nr. 59/1987, um breytingu á lögum um almannatryggingar, nr. 67/1971, með síðari breytingum. Nefndin hefur fjallað um frv. og fékk á sinn fund Ásmund Stefánsson frá Alþýðusambandi Íslands, Þórarin V. Þórarinsson frá Vinnuveitendasambandi Íslands og Dögg Pálsdóttur frá heilbr.- og trmrn. Þótt meiri hl. nefndarinnar geri sér grein fyrir því að hugsanlega sé nokkurt misræmi milli réttinda sem konur öðlist er um mikilvægt skref að ræða til réttarbóta fyrir allar konur. Meiri hl. nefndarinnar leggur til að frv. verði samþykkt án breytinga. Undir þetta nál. rita Salome Þorkelsdóttir, Guðrún J. Halldórsdóttir, Margrét Frímannsdóttir, sem undirritar með fyrirvara, og Guðmundur H. Garðarsson.

Frsm. minni hl. heilbr.- og trn. (Valgerður Sverrisdóttir) : Hæstv. forseti. Ég mæli fyrir nál. á þskj. 1126 frá heilbr.- og trn. um breytingu á lögum um almannatryggingar, nr. 67/1971, með síðari breytingum. Minni hl. nefndarinnar telur að frv. bæti ekki rétt allra útivinnandi kvenna, heldur einungis þeirra sem hafa sterkari samningsaðstöðu. Með vísan til þess og að á málum þessum er tekið í heildarendurskoðun almannatryggingalaganna, sem nú fer fram, leggur minni hl. til að frv. verði vísað til ríkisstjórnarinnar. Undir þetta nál. rita auk frsm. Karl Steinar Guðnason og Stefán Guðmundsson.

Halldór Blöndal (um atkvæðagreiðslu) : Herra forseti. Ég veit að það var í góðu skyni gert sem meiri hl. deildarinnar vísaði málinu til ríkisstjórnarinnar. Meiri hl. þingdeildarinnar trúir því að ríkisstjórnin hafi betri leiðir til að ná þeim tilgangi fram sem í frv. stendur þannig að ég get út af fyrir sig sætt mig við þessa niðurstöðu.

Forseti (Jón Helgason) : Þetta er síðasti fundur efri deildar á þessu þingi þar sem þinglausnir hafa verið ákveðnar á morgun. Ég vil þakka hv. þingdeildarmönnum kærlega fyrir mjög gott samstarf og ánægjulega samvinnu á þessu þingi sem nú er að ljúka. Ég vil þakka skrifstofustjóra Alþingis og öllu starfsfólki þess kærlega fyrir ágæta samvinnu og frábært starf, sem best hefur komið fram í önnum síðustu daga þegar með ótrúlega skipulagðri og góðri vinnu hefur tekist að koma því til skila sem hv. þm. hafa viljað fram færa. Ég vil einnig þakka skrifurum deildarinnar og varaforsetum fyrir ágæta aðstoð sem mér hefur verið veitt. Það er ekki aðeins að þessu þingi sé nú að ljúka heldur er kjörtímabilinu að ljúka þannig að nú munu hverfa hér úr deildinni nokkrir sem setið hafa á Alþingi um alllangt skeið og sumir áratugum saman. Ég vil sérstaklega þakka þeim fyrir samstarf á þessu þingi og á liðnum árum og árna þeim allra heilla. Ég vil svo óska ykkur öllum velfarnaðar í þeirri baráttu sem fram undan er hjá þeim sem áfram ætla að leita eftir kjöri en auðna verður að ráða hver okkar muni mæta á næsta þingi sem áætlað er að halda ekki löngu eftir næstu alþingiskosningar. Þegar leiðir nú skilja þá árna ég öllum utanbæjarmönnum góðrar heimferðar og ánægjulegrar heimkomu og öllum hv. þingdeildarmönnum allra heilla.

Salome Þorkelsdóttir : Hæstv. forseti. Fyrir hönd okkar þingdeildarmanna vil ég þakka hæstv. forseta góðar óskir í okkar garð. Ég vil jafnframt þakka hæstv. forseta mjög gott samstarf og réttláta fundastjórn ásamt umburðarlyndi í garð okkar þingdeildarmanna. Ég tek undir óskir hæstv. forseta og þakkir til skrifstofustjóra og starfsfólks Alþingis, sem mikið hefur mætt á, ekki síst nú síðustu dægrin, og sem leggur sig fram og veitir okkur þingmönnum alla þá aðstoð sem með þarf til að auðvelda okkur þingstörfin. Ég ítreka góðar óskir okkar allra til hæstv. forseta og óska honum og fjölskyldu hans velfarnaðar. Ég bið hv. þingdeildarmenn að rísa úr sætum til að staðfesta orð mín og óskir. --- Deildarmenn risu úr sætum.

Forseti (Jón Helgason) : Ég þakka hv. 6. þm. Reykn. kærlega fyrir góðar óskir í minn garð og hlý orð og hv. þingdeildarmönnum öllum fyrir að taka undir þau. Ég vil endurtaka árnaðaróskir til ykkar allra og ykkar fjölskyldna. Þá liggur ekki fleira fyrir þessum fundi. Fundinum er slitið.